Polisieman vas vir veediefstalArgieffoto ’n Waarnemende bevelvoerder van ’n polisiestasie en ’n voorheen veroordeelde veedief het Woensdag in die landdroshof op Frankfort in die Vrystaat verskyn nadat hulle glo betrap is terwyl hulle skape steel. Dr. Jane Buys, veiligheidsrisiko-ontleder van Vrystaat Landbou (VL), sê die beskuldigdes is Maandag op heterdaad betrap toe hulle vyf skape op die boer Danie Muller se plaas gesteel het. Deon van der Watt, streekverteenwoordiger van VL en ŉ boer in die omgewing van Tweeling/Frankfort, het bevestig dat ongeveer 65 boere Woensdag voor die hof byeengekom het waar die verdagtes op aanklag van veediefstal verskyn het. Volgens Van der Watt het die boere voor die hofverrigtinge by die staatsaanklaer aangedui dat hulle die borgtogaansoek sal bywoon. Buys sê veediefstal en polisiekorrupsie is al jare lank ’n wesenlike probleem in die landboubedryf. VL het reeds in Oktober verlede jaar die minister van polisie, Bheki Cele, versoek om taakspanne saam te stel om polisiebetrokkenheid by veediefstalsindikate en plaasaanvalle te bepaal en te ondersoek. Brig. Sam Makhele, woordvoerder van die polisie, het aan Maroela Media gesê die verdagtes sal na verwagting weer volgende Woensdag in die hof verskyn. Hulle bly tot dan in aanhouding. VL beplan om dié hofverskyning by te woon en te versoek dat die staat borgtog teenstaan.